
Līvānu novada pašvaldības izpilddirektora vietnieka amata pretendentu atlases
KONKURSA NOLIKUMS

Izdoti saskaņā ar Pašvaldību likuma 21. panta ceturto daļu un sesto daļu,
Līvānu novada pašvaldības domes
 2024. gada 30. maija saistošo  noteikumu 
[bookmark: _Hlk237859887]Nr.7 „Līvānu novada pašvaldības nolikums” 34. punktu un 35. punktu

I. Vispārīgie noteikumi
1. Nolikums nosaka kārtību, kādā tiek organizēts atklāts amata konkurss (turpmāk – Konkurss) uz Līvānu novada pašvaldības izpilddirektora vietnieka (turpmāk – izpilddirektora vietnieks) amatu, konkursa izsludināšanas un norises, kā arī pretendentu pieteikumu iesniegšanas un vērtēšanas kārtību.
2. Konkursa mērķis ir izvēlēties atbilstošāko, kvalificētāko un kompetentāko pretendentu ar nevainojamu reputāciju izpilddirektora vietnieka amatam.
3. Konkursa uzdevums ir izvērtēt konkursa pretendentu atbilstību izpilddirektora vietnieka amatam.
4. Pretendentu atbilstību izpilddirektora vietnieka amata prasībām nosaka atbilstoši šajā nolikumā noteiktajiem vērtēšanas kritērijiem.

II. Konkursa komisija un tās darba organizācija
5. Konkursu organizē un pretendentus vērtē ar Līvānu novada pašvaldības domes priekšsēdētāja rīkojumu izveidota komisija (turpmāk – Komisija), 5 (piecu) komisijas locekļu sastāvā.
6. Komisija savā darbībā ir patstāvīga. Komisijai ir tiesības nepieciešamības gadījumā piesaistīt Konkursa procesam personāla atlases ekspertus vai konkrētas nozares speciālistus ar padomdevēja tiesībām, kā arī veikt pretendentu sniegto ziņu un reputācijas pārbaudi.
7. Komisijas darbu vada un organizē Komisijas priekšsēdētājs. Komisijas sēdes tiek protokolētas. Protokolus paraksta visi klātesošie Komisijas locekļi un protokolētājs.
8. Komisija ir lemttiesīga, ja tās sēdē piedalās ne mazāk kā puse no Komisijas sastāva (t.i. vismaz 3 (trīs) komisijas locekļi), tostarp Komisijas priekšsēdētājs.
9. Komisijas darbu veic Līvānu novada pašvaldības telpās. Komisija lēmumus pieņem ar vienkāršu klātesošo balsstiesīgo Komisijas locekļu balsu vairākumu. Balsīm sadaloties līdzīgi, izšķirošā ir Komisijas priekšsēdētāja balss.
10. Komisijas sēdes ir slēgtas, nodrošinot informācijas konfidencialitāti un fizisko personu datu aizsardzību.
11. Konkurss notiek 2 (divās) kārtās:
11.1.  Pirmā kārta - pretendentu pieteikumu un iesniegto dokumentu izvērtēšana, pārbaudot pretendenta atbilstību izvirzītajām obligātajām prasībām un kvalifikācijai. Komisijas sekretārs rakstveidā (uz pretendenta norādīto e-pastu vai e-adresi) un/vai telefoniski paziņos pretendentiem, kuri izturēja atlases pirmo kārtu un tiks aicināti uz intervijām.
11.2.  Otrā kārta - intervijas ar pretendentiem un viņu sagatavotās vīzijas/prezentācijas, kā arī reputācijas un atsauksmju izvērtēšana.
12.  Pēc Otrās kārtas Komisijai ir tiesības nepieciešamības gadījumā iniciēt un organizēt papildu noslēguma (Trešo) kārtu, iegūtās informācijas precizēšanai vai definējot papildu praktisko uzdevumu.
13. Komisija sagatavo Konkursa noslēguma protokolu ar ieteikumu par amatam piemērotāko pretendentu un iesniedz to Līvānu novada pašvaldības domes priekšsēdētājam, jautājuma turpmākai virzīšanai un izskatīšanai Domes sēdē
14. Lēmumu par pretendenta iecelšanu izpilddirektora vietnieka amatā pieņem Līvānu novada pašvaldības dome.
15. Konkursa nolikums un darba sludinājums tiek publicēts Līvānu novada pašvaldības interneta vietnē www.livani.lv un citos sociālo saziņu līdzekļos, informatīvos izdevumos. Darba sludinājums tiek publicēts Nodarbinātības valsts aģentūras vakanču portālā un nepieciešamības gadījumā kādā no personāla atlases uzņēmumu piedāvājumā esošajām interneta mājas lapām.

III. Izpilddirektora vietnieka galvenie amata pienākumi. 
16. Izpilddirektora prombūtnes laikā aizvietot izpilddirektoru un pildīt viņa pienākumus pilnā apjomā, saskaņā ar normatīvajos aktos, Līvānu novada pašvaldības nolikumā, domes lēmumos un pašvaldības iekšējos normatīvajos aktos noteikto.
17. Nodrošināt pašvaldības darbības tiesiskuma uzraudzību savas kompetences ietvaros, izvērtējot pašvaldības institūciju sagatavoto lēmumu, administratīvo aktu un citu dokumentu atbilstību normatīvajiem aktiem.
18. Sekot līdzi normatīvo aktu izmaiņām, izvērtēt to ietekmi uz pašvaldību un sniegt izpilddirektoram juridiski un administratīvi pamatotus priekšlikumus darba organizācijas un iekšējo normatīvo aktu pilnveidošanai.
19. Koordinēt Centrālās pārvaldes struktūrvienību un pašvaldības iestāžu darbu izpilddirektora noteiktajās jomās.
20. Koordinēt un pārraudzīt Līvānu novada Pagastu apvienības darbību, izvērtējot tās atbilstību normatīvajiem aktiem, nepieciešamības gadījumā sniegt izpilddirektoram uz faktiem, datiem un atbilstošiem dokumentiem balstītus priekšlikumus turpmākai rīcībai.
21. Koordinēt sabiedriskā transporta, pašvaldības infrastruktūras, nekustamā īpašuma un dzīvojamā fonda attīstības jautājumus.
22. Piedalās pašvaldības infrastruktūras un dzīvojamā fonda attīstības jautājumu risināšanā, savas kompetences ietvaros izvērtējot plānoto risinājumu tiesiskos un administratīvos aspektus.
23. Atbilstoši savai kompetencei piedalīties pašvaldības budžeta plānošanā un pārraudzībā esošo jomu finansējuma izlietojuma kontrolē, saskaņā apstiprinātajiem mērķiem.
24. Izskatīt fizisko un juridisko personu iesniegumus savas kompetences jautājumos, organizēt apmeklētāju pieņemšanu un nodrošināt atbilžu sagatavošanu normatīvajos aktos noteiktajā kārtībā.
25. Savas kompetences ietvaros pārstāvēt pašvaldību valsts un pašvaldību institūcijās, tiesā un citās institūcijās, kā arī attiecībās ar juridiskām un fiziskām personām.

IV. Izpilddirektora vietnieka amata pretendentiem izvirzītās prasības.
26. Nevainojama reputācija un atbilstība Pašvaldību likuma 21. panta ceturtās daļas prasībām.
27. Augstākā izglītība. Par priekšroku tiks uzskatīta jurista profesionālā kvalifikācija vai maģistra/doktora grāds tiesību zinātnē.
28. Vismaz triju gadu nepārtraukta vadības pieredze, vēlams valsts vai pašvaldības institūcijā, vai citā publiskā sektora organizācijā.
29. Valsts valodas prasme augstākajā līmenī. Vismaz vienas Eiropas Savienības oficiālās valodas (kas nav valsts valoda) prasme profesionālajai darbībai nepieciešamajā apjomā tiks uzskatīta par priekšrocību. .
30. Izpratne par valsts pārvaldi, pašvaldības darba organizāciju un administratīvo procesu iestādē.
31. Izpratne par pašvaldības administrācijas darbu, tajā skaitā budžeta plānošanu un izpildes kontroli.
32. Zināšanas un izpratne par kapitālsabiedrību pārvaldības jautājumiem.
33. Teicamas prezentēšanas, komunikācijas, argumentēšanas un organizatoriskās prasmes, precizitāte un augsta atbildības sajūta.
34. Izpilddirektora vietnieka amata kandidātiem nepieciešamas šādas kompetences:
34.1.  orientācija uz attīstību un rezultātu sasniegšanu;
34.2.  konceptuālā, analītiskā un stratēģiskā domāšana;
34.3.  spēja pieņemt juridiski un administratīvi pamatotus lēmumus un uzņemties atbildību;
34.4.  komandas vadīšana un darbinieku motivēšana;
34.5.  organizācijas vērtību apzināšanās un atbilstība tām;
34.6.  pārmaiņu vadība un profesionālā atbildība.
35. Konkursā var piedalīties un par tā uzvarētāju kļūt rīcībspējīgs pilngadīgs pretendents, kurš noteiktajā termiņā iesniedzis pieteikumu kopā ar visiem Nolikumā norādītajiem pretendentu atlases dokumentiem un atbilst izvirzītajām prasībām.
36. Pieteikumu ar norādi “Konkursam uz Līvānu novada pašvaldības izpilddirektora vietnieka amatu” var iesniegt personīgi Rīgas ielā 77, Līvānos, Līvānu novadā Klientu apkalpošanas centrā pašvaldības darba laikā, sūtot pa pastu, uz pašvaldības e-adresi vai e-pastu: pasts@livani.lv. 
37. Pieteikumam jāsatur: 
37.1. motivēta pieteikuma vēstule (iekļaujot informāciju, kas apliecinātu atbilstību izvirzītajām obligātajām prasībām, ar pretendenta iepriekšējās vadības pieredzes aprakstu); 
37.2. dzīves gaitas apraksts (CV); 
37.3. augstāko izglītību un kvalifikāciju apliecinošu dokumentu kopijas(ja izglītība iegūta ārvalstīs – pievieno akadēmiskās informācijas centra izsniegtu izziņu par to, kādam Latvijā piešķirtajam grādam vai diplomam atbilst iegūtais dokuments); 
37.4. vīzija par pašvaldības izpildvaras darbību un efektivitātes uzlabošanu (līdz divām A4 formāta lapām); 
37.5. parakstīts apliecinājums par atbilstību Pašvaldību likuma 21. panta ceturtās daļas prasībām un nevainojamu reputāciju (3.pielikums);
38. Pieteikums jāiesniedz vai jānodrošina tā saņemšana pašvaldībā līdz 2026. gada  17.septembrim /ieskaitot/ plkst.1700. Pēc noteiktā termiņa saņemtie pieteikumi netiek izskatīti un vērtēti.
39. Vismaz 2 (divu) atsauksmju devēju (iepriekšējo darba devēju vai sadarbības partneru vadītāju) kontaktinformācija (vārds, uzvārds, amats, tālrunis, e-pasta adrese) atsauksmju un reputācijas pārbaudei.

V. Pieteikumu izskatīšana, vērtēšanas kritēriji, reputācijas pārbaude 
un lēmuma pieņemšana
40. Konkursa komisija vērtēšanu veic divās kārtās. Nepieciešamības gadījumā komisija var noteikt papildu (noslēguma) trešo kārtu:
40.1.  Pirmajā kārtā Komisija izvērtē saņemto pieteikumu un pretendentu iesniegto dokumentu atbilstību šajā Nolikumā noteiktajam,
40.2.  Otrajā kārtā, tiek vērtēta pretendenta atbilstība intervijā un sniegtajā prezentācijā/vīzijā, ņemot vērā arī pirmajā kārtā iesniegtos materiālus,
40.3.  Papildu (noslēguma) Trešajā kārtā (ja tāda tiek noteikta) Komisija uzklausa ne vairāk kā 3 (trīs) visaugstāko novērtējumu ieguvušos pretendentus un/vai uzdod tiem veikt papildu praktisku uzdevumu. 
41. Pirmajā kārtā komisija izvērtē visu pretendentu iesniegto dokumentu atbilstību Nolikumā izvirzītajām pamatprasībām. Komisijas locekļi izvērtē pretendentu atbilstību, atbilstoši punktu sistēmai, katram pretendentam, no visu klātesošo komisijas locekļu piešķirtiem punktiem aprēķinot vidējo punktu skaitu par katru kritēriju, saskaņā ar šī nolikuma 1. pielikumu. .
42. Maksimāli iespējamais punktu skaits pirmajā kārtā – 38 punkti.
43. Ja pirmajā kārtā Komisija konstatē, ka pretendents neatbilst kādai Nolikumā izvirzītajai prasībai vai nav iesniedzis visus pieprasītos dokumentus, pretendents tiek izslēgts no tālākas dalības Konkursā un netiek virzīts vērtēšanai punktu sistēmā.
44. Dalībai Otrajā kārtā (intervija-prezentācija) tiek uzaicināti tikai tie pretendenti, kuri Konkursa pirmajā kārtā ieguvuši vismaz 60% no Pirmajā kārtā iespējamo punktu skaita (jeb vismaz 22,8 punktus). Komisijas sekretārs rakstveidā (uz pretendenta norādīto e-pastu vai e-adresi) un/vai telefoniski paziņo intervijas norises laiku, vietu un/vai pieslēgšanās saiti tiem pretendentiem, kuri izturējuši pirmo kārtu.
45. Otrajā kārtā Komisija izvērtē pretendenta profesionalitāti un piemērotību amatam sarunas (intervijas) un prezentācijas laikā. 
46. Arī Otrajā kārtā Komisijas vērtējums tiek rēķināts no katram pretendentam, visu klātesošo komisijas locekļu piešķirtiem punktiem aprēķinot vidējo aritmētisko punktu skaitu par katru kritēriju, saskaņā ar šī nolikuma 2. pielikumu.
47. Komisijai ir tiesības Otrās kārtas ietvaros vai pirms galīgā lēmuma pieņemšanas sazināties ar pretendenta norādītajiem atsauksmju devējiem, kā arī pārbaudīt publiski pieejamo informāciju par pretendentu (tostarp publiski pieejamajos reģistros un medijos).
48. Ja reputācijas pārbaudē vai atsauksmju apkopošanā tiek konstatēti fakti un apstākļi, kas liecina par pretendenta neētisku rīcību, profesionāliem pārkāpumiem, interešu konfliktu vai citiem apstākļiem, kas var mazināt sabiedrības uzticību pašvaldības izpildvarai, Komisijai ir tiesības ar motivētu lēmumu pretendentu izslēgt no dalības Konkursā neatkarīgi no iegūtā punktu skaita.
49. Maksimāli iespējamais punktu skaits Otrajā kārtā – 35 punkti.
50. Par Konkursa uzvarētāju tiek atzīts pretendents, kurš Pirmajā un Otrajā kārtā (vai papildu kārtā) kopsummā ieguvis visaugstāko vidējo punktu skaitu un kura reputācija ir nevainojama. Ja vairāki pretendenti ieguvuši vienādu punktu skaitu, priekšroka ir pretendentam, kurš jau iepriekš pildīja šādus pienākumus, aizņemot attiecīgo amatu šajā vai citā pašvaldībā, kuram ir ilgāka vadības pieredze, vai juridiskā darba pieredze valsts vai pašvaldības sektorā, vai kurš pirmajā kārtā ieguvis lielāku punktu skaitu par darba pieredzi..
51. Komisijas locekļiem un pieaicinātajiem personāla atlases ekspertiem, ja tādi tikuši pieaicināti kādā no atlases kārtām, ir tiesības uzdot pretendentam jautājumu, kas saistīti ar iepriekšējo pieredzi, profesionalitāti, amata pienākumu izpildi, problēmsituāciju analīzi, vadības kompetencēm un piedāvāto vīziju  u.c.
52. Ja nepieciešams precizēt pretendentu kompetences vai salīdzināt visaugstāko novērtējumu guvušos kandidātus, turpmākai galīgā lēmuma pieņemšanai, Komisijai ir tiesības organizēt Konkursa noslēguma kārtu. Tajā var tikt aicināti ne vairāk kā 3 (trīs) labākos rezultātus sasniegušie pretendenti, kuriem Komisija iepriekš definē praktiskā uzdevuma vai pārrunu tēmu un to vērtēšanas kārtību.
53. Pēc konkursa rezultātu apkopošanas, komisija pieņem vienu no šādiem lēmumiem:
53.1.  ieteikt Līvānu novada pašvaldības domes priekšsēdētājam virzīšanai izskatīšanai domē pretendentu, kurš ieguvis visaugstāko novērtējumu un visvairāk atbilst izpilddirektora vietnieka amata prasībām;
53.2.  noraidīt visus pretendentus un informēt par to domes priekšsēdētāju, kurš var pieņemt lēmumu par atkārtota konkursa izsludināšanu.
54. Komisija pieņem galīgo lēmumu bez pretendentu klātbūtnes.  Par Konkursa rezultātiem un pieņemto lēmumu katram intervētajam – līdz otrai kārtai tikušajam pretendentam rakstveidā (uz pieteikumā norādīto e-pasta adresi vai e-adresi) paziņo 5 (piecu) darba dienu laikā pēc lēmuma pieņemšanas.

VI. Nobeiguma noteikumi.
55. Nolikums sagatavots uz 6 (sešām) lapām un tam ir pievienoti 3 (trīs) pielikumi: 
55.1.  1. pielikums “Pašvaldības izpilddirektora amata pretendentu pirmās kārtas vērtēšanas tabula”,
55.2.  2. pielikums “Pašvaldības izpilddirektora amata pretendentu otrās kārtas vērtēšanas tabula”,
55.3.  3.pielikums “Apliecinājums par atbilstu Pašvaldību likuma 21.panta ceturtajā daļā noteiktajām obligātajām prasībām”.
56. Visi pretendentu iesniegtie pieteikuma dokumenti paliek Līvānu novada pašvaldības rīcībā un arhīvā atbilstoši lietu nomenklatūrai. Iesniegtajiem dokumentiem un tajos ietvertajai informācijai ir ierobežotas pieejamības informācijas statuss, un personas datu apstrāde tiek veikta saskaņā ar normatīvajiem aktiem fizisko personu datu aizsardzības jomā.
57. Ja noteiktajā termiņā nav saņemts neviens pretendenta pieteikums, neviens no pretendentiem neatbilst nolikumā noteiktajām prasībām vai arī komisija nevienu no pretendentiem neatzīst par piemērotu virzīšanai iecelšanai amatā, komisija sagatavo attiecīgu ziņojumu domes priekšsēdētājam, kurš pieņem lēmumu par atkārtota konkursa rīkošanu.

Domes priekšsēdētāja vietniece				Aija Smirnova










1. pielikums
[bookmark: _Hlk237441404]2026. gada 27. augusta
Līvānu novada pašvaldības izpilddirektora vietnieka 
amata pretendentu atlases konkursa nolikumam

Pašvaldības izpilddirektora vietnieka amata pretendentu 
pirmās kārtas vērtēšanas tabula


Pretendents ______________________________________________________
[bookmark: _Hlk113880696]				/vārds, uzvārds/

Vērtētājs ________________________________________________________
				/vārds, uzvārds/

Maksimālais punktu skaits pirmajā kārtā – 38

	
	Vērtējums

	1.
	Izglītība
	

	1.1.
	Augstākā izglītība
	6 punkti
	

	1.2. 
	Jurista profesionālā kvalifikācija vai maģistra vai doktora grāds tiesību zinātnē
	+ 2 punkti
	

	1.3.
	Profesionālā pilnveide vai kvalifikācijas paaugstināšana publisko tiesību, administratīvā procesa, pašvaldību tiesību, publiskās pārvaldes vai citā vakantā amata pienākumu izpildei tieši saistītā jomā
	+ 2 punkti
	

	2. 
	Profesionālā pieredze
	

	2.1. 
	Vismaz 3 gadu nepārtraukta vadības pieredze vidēji lielā /41 līdz 200 darbinieku/ vai lielā /201 līdz 500 un vairāk darbinieki/ organizācijā
	līdz 6 punktiem
	

	2.2. 
	Profesionālā pieredze juridiskajā darbā, tai skaitā normatīvo aktu, administratīvo aktu, lēmumu, līgumu vai citu juridisku dokumentu sagatavošanā vai izvērtēšanā, kā arī juridisko risku identificēšanā
	līdz 6 punktiem
	

	2.3. 
	Pieredze budžeta plānošanas un izpildes kontrolē, institucionālo pārmaiņu, reorganizācijas vai projektu vadības jautājumos
	līdz 2 punktiem
	

	2.4. 
	Profesionālā pieredze valsts vai pašvaldības institūcijā un pieredze publiskās pārvaldes vai administratīvo procesu jautājumu risināšanā
	līdz 4 punktiem
	

	3.
	Motivācijas vēstule
Vērtējot pretendenta motivāciju ieņemt amatu, izpratni par amata lomu un atbildību, kā arī motivācijas sasaisti ar pretendenta profesionālo pieredzi.
	līdz 4 punktiem
	

	4.
	Vīzija par pašvaldības izpildvaras darbību un efektivitātes uzlabošanu, vērtējot 
izpratni par pašvaldības izpildvaras darbības tiesiskumu un pārvaldību,
priekšlikumu konkrētību un īstenojamību,
izpratni par izpilddirektora vietnieka lomu un atbildību, tai skaitā izpilddirektora aizvietošanu viņa prombūtnes laikā.

	līdz 6 punktiem
	

	Kopā:
	




Komisijas loceklis: ___________________________		________________
				/vārds, uzvārds/				        /paraksts/

Datums 2026. gada _________________________

















2. pielikums
2026. gada 27. augusta
Līvānu novada pašvaldības izpilddirektora vietnieka 
amata pretendentu atlases konkursa nolikumam

Pašvaldības izpilddirektora vietnieka amata pretendentu 
otrās kārtas vērtēšanas tabula


Pretendents ______________________________________________________
				/vārds, uzvārds/

Vērtētājs ________________________________________________________
				/vārds, uzvārds/

Maksimālais punktu skaits pirmajā kārtā – 35

	
	Vērtējums

	1.
	Pašvaldības darbību regulējošo tiesību aktu pārzināšana un spēja tos praktiski piemērot

	līdz 5 punktiem
	

	2.
	Zināšanas par pārvaldības procesu, tiesiskuma principiem un spēja identificēt un novērtēt juridiskos riskus

	līdz 5punktiem
	

	3.
	Izpratne par pašvaldības pārvaldes sistēmu, domes, domes priekšsēdētāja, izpilddirektora, izpilddirektora vietnieka, Centrālās pārvaldes un pašvaldības iestāžu kompetenci un savstarpējo mijiedarbību

	līdz 5 punktiem
	

	4.
	Spēja sagatavot vai izvērtēt juridiski pamatotus iekšējo normatīvo aktu, rīkojumu un citu dokumentu projektus 

	līdz 4 punktiem
	

	5.
	Zināšanas un izpratne par kapitālsabiedrību pārvaldes jautājumiem

	līdz 3 punktiem
	

	6.
	Spēja pieņemt lēmumus, uzņemties atbildību un organizēt darbu sarežģītās situācijās, tai skaitā aizvietojot pašvaldības izpilddirektoru viņa prombūtnes laikā

	līdz 4 punktiem
	

	7.
	Spēja identificēt pašvaldības pārvaldības problēmas un piedāvāt juridiski un administratīvi pamatotus risinājumus – 
	līdz 3 punktiem
	

	9.
	Saskarsmes un komunikācijas, 
argumentācijas, prezentācijas prasmes

	līdz 3 punktiem
	

	10.
	Pretendenta sniegtais risinājums komisijas izvirzītai praktiskai problēmsituācijai, vērtējot risinājuma tiesiskumu, argumentāciju, secīgumu un īstenojamību

	līdz 3 punktiem
	




Komisijas loceklis: ___________________________		________________
				/vārds, uzvārds/				        /paraksts/

Datums 2026. gada ___________________________
































3. pielikums
2026. gada 27. augusta
Līvānu novada pašvaldības izpilddirektora vietnieka 
amata pretendentu atlases konkursa nolikumam

APLIECINĀJUMS

Es, ___________________________________________________________________
/vārds, uzvārds/

kandidāts uz Līvānu novada pašvaldības izpilddirektora vietnieka amatu, apliecinu, ka atbilstu Pašvaldību likuma 21.panta ceturtajā daļā noteiktajām obligātajām prasībām:
1) esmu Latvijas Republikas pilsonis,
2) pārvaldu latviešu valodu,
3) man ir augstākā izglītība,
4) neesmu sodīts par smagu vai sevišķi smagu noziegumu vai esmu reabilitēts, vai sodāmība ir noņemta vai dzēsta,
5) man nav aizliegts ieņemt iestādes vadītāja amatu sakarā ar disciplinārlietā, administratīvo pārkāpumu lietā vai krimināllietā piemērotu sodu,
6) tiesa nav ierobežojusi manu rīcībspēju,
7) neesmu un neesmu bijis PSRS, Latvijas PSR vai kādas ārvalsts valsts drošības dienesta, izlūkdienesta vai pretizlūkošanas dienesta štata darbinieks,
8) neesmu un neesmu bijis ar likumiem vai tiesas nolēmumiem aizliegto organizāciju dalībnieks.

Apliecinu, ka man ir nevainojama reputācija un nav nekādu apstākļu vai šķēršļu, kas varētu radīt šaubas par manu objektivitāti, godprātību vai mazināt sabiedrības uzticību pašvaldības izpildvarai, ieņemot izpilddirektora vietnieka amatu.

Piekrītu, ka Konkursa Komisija ir tiesīga veikt manas reputācijas pārbaudi, sazinoties ar maniem norādītajiem atsauksmju devējiem un pārbaudot publiski pieejamo informāciju par mani.

Apliecinu, ka atbildu par amata konkursam iesniegto dokumentu un tajos ietverto ziņu pareizību normatīvo aktu noteiktajā kārtībā.

Piekrītu, ka mani personas dati tiks apstrādāt amata konkursa ietvaros.

Esmu informēts, ka varu atsaukt savu piekrišanu datu apstrādei jebkurā laikā iesniedzot pieprasījumu Līvānu novada pašvaldības e-adresē.


2026. gada ____. ________________			______________________
								 	 /paraksts/

